СИДНИ, АВСТРАЛИЯ

ПРИВЕТСТВИЕ

Честит юбилей на Факултета по журналистика и масова комуникация. Цели четири десетилетия съществуване не са малко за един факултет, който наистина заслужава адмирациите на всички за своята работа и за постигнатото през всичките тези години. Години, изпълнени с прокарване на много нови аспекти в българската журналистика и в обучението по журналистика. Години, в които са се обучавали много от най-известните български журналисти, оставили трайна следа в българската журналистика, а и не само в нея.

Самата аз съм възпитаник на този факултет. Все още си спомням с много обич и признателност моите любими преподаватели като проф. д-р Минка Златева и проф. Веселин Димитров, за съжаление вече не е сред живите. Те ме учеха на теория в журналистиката, на това какво се иска от един добър журналист. А на практика отдавам моята признателност на колегите ми от Българско национално радио - Величко Конакчиев, Еди Емирян, Чавдар Киселинчев и Светла Вълканова, бог да я прости.

Когато се връщам назад във времето си спомням, когато бях много малка, как се сгушвах в някои ъгъл и с трепет слушах националното радио и особено помня гласа на Божана Димитрова в „Разговор с вас“. Тогава си казвах, че и аз искам да съм един ден като нея - радиожурналист, не телевизионен, а радиожурналист. Омагьосваше ме гласът, този глас на радиоводещия, който рисуваше събития, картини, разказваше съдби, представяше характери. Караше ме да си представям нещата толкова живо и образно, да мисля, да си задавам въпроси и да търся отговори.

До ден днешен аз продължавам да нося тази магия на радиото в душата си, да си задавам въпроси и да търся отговори, да продължавам да обичам работата си на радиожурналист и тук в Австралия, където продължавам да съм радиоводещ на единственото предаване по български език по австралийското национално радио SBS.

За журналистиката е както лесно, така и в същото време много трудно да се говори. Поне за истинската журналистика – тази, на която ме учеха всички тези хора, за които вече стана дума. Какво имам предвид под истинска журналистика - по-задълбочена, сериозна, разследваща журналистика, където се представят най-малко три-четири различни гледни точки и се разискват задълбочено и експертно проблеми.

Спомням си в началото, когато дойдох в Австралия и слушах новините, неведнъж питах другите наоколо, за какво точно се говори, защото някак си все ми се струваше, че аз не съм разбрала нещо от цялата поднесена информация. Все се питах и търсех това, което никога не беше казано. Вече не се заблуждавам, че не съм го чула. Тук, в Австралия, както и в България, а и по целия свят, често вестници, радио, телевизия и други форми на журналистиката са много популистки и често пристрастни. Много често хората знаейки, че имат достъп до многобройни източници на информация, си мислят, че имат възможност да се сблъскат с много различни гледни точки и мнения. В крайна сметка разбират, че те всички пригласят на едно и също мнение.

Вече свикнах да не чакам непременно да чуя това, което ми липсваше в новините. Но затова пък аз самата се научих повече да го търся така, както ме учеха моите преподаватели във Факултета по журналистика. Да търся всичко онова задкулистно, зад изкуствено произведените новини, зад фокуса върху мръсните, скандални заглавия в изданиятя на краля на „жълтата преса“ Уилям Рандолф Хърст , и особено зад задължителното условие във всяка една повърхностна журналистическа история да има поне по една звезда, селебрити или известна личност, с което да се гарантира нейната важност и достоверност. В този смисъл затова и донякъде харесвам социалните медии – блогове, Twitter, защото те дават възможност на иначе безгласните хора да имат глас, както се получи и с „Арабската пролет“, когато младите протестиращи араби използваха като свое оръжие Интернет и социалните мрежи, особено Facebook, за да изразят мнението си, да бъдат чути и разбрани от цял свят.

Искам да пожелая на Факултета по журналистика и масова комуникация още много дълги години да продължава да обучава нашите утрешни журналисти да правят разлика между мнение и факт и да търсят фактите, а не да пригласят на мнението на важните на деня; да представят основани на доказателства изявления, а не празна реторика; да виждат разликата между сензации и солидна журналистика. Това е, на което вие ме научихте. Благодаря ви!

Дияна Копринкова,

бивш репортер, редактор на предаванията "Нещо повече" и "Неделя 150" в екип с Величко Конакчиев и водещ на "Преди Всички" на програма "Хоризонт"на БНР, настоящ водещ на предаването за българите в Австралия по радио SВS, инициатор за създаването , пръв директор и преподавател в българското неделно училище в Сидни, докторонат по Хуманитарни науки (Humanities) в университета Curtin University в Пърт, Австралия, директор на маркет ресърч компанията "Sydney Focus Groups", съветник по учебните въпроси на NSW P&C Federation (Федерацията на родители и граждани в Нов Южен Уелс), скаут лидер и ако искаш майка на две деца. Това е всичко, с което се занимавам.